MCOT พุ่งกว่า 11% รับผลบวกคืนคลื่น 2600 MH กูรูแนะนำ “ซื้อเก็งกำไร”
MCOT พุ่งกว่า 11% กูรูมองได้ผลบวกจากเงินชดเชยประมูลคลื่น 2600 MHz ณ เวลา 12.05 น. ราคาอยู่ที่ 15.60 บ. บวก 1.60 บ. หรือ 11.43% ด้วยมูลค่าซื้อขาย 114.26 ลบ. โดย บล.เอเชีย พลัส แนะนำ "ซื้อเก็งกำไร"
8 ส.ค. 2559

ผู้สื่อข่าวรายงานว่า ราคาหุ้นบริษัท อสมท จำกัด (มหาชน) หรือ MCOT โดย ณ เวลา 12.05 น. ราคาอยู่ที่ 15.60 บาท บวก 1.60 บาท หรือ 11.43% ด้วยมูลค่าซื้อขาย 114.26 ล้านบาท โดยเปิดตลาดที่ 14.40 บาท ราคาปรับตัวขึ้นสูงสุดที่ 16 บาท และราคาปรับตัวลงต่ำสุดที่ 14.40 บาท 
โดยบล.เอเชีย พลัส ระบุในบทวิเคราะห์ฯว่า ตามที่นายฐากร ตัณฑสิทธิ์ เลขาธิการ คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) กล่าวถึงการเตรียมการจัดสรรคลื่นความถี่ในธุรกิจโทรคมนาคมว่า กสทช.ได้วางแผนจะเปิดประมูลคลื่นในช่วง 5 ปีนี้ ทั้งสิ้น 4 คลื่นความถี่
ทั้งนี้ จะเริ่มต้นจากการเปิดประมูลคลื่นความถี่ 2600 MHz อยู่ระหว่างการเจรจาเรียกคืนคลื่นจากรัฐวิสาหกิจ ซึ่งร่างพ.ร.บ. กสทช. ฉบับใหม่ที่ให้อำนาจ กสทช. จ่ายเงินเยียวยาเจ้าของคลื่นเดิมเพื่อเรียกคืนได้ อยู่ระหว่างการพิจารณา และคาดจะแล้วเสร็จในเดือนก.ย.นี้
ขณะที่บมจ.อสมท (MCOT) เป็นเจ้าของคลื่น 2600 MHz ในปัจจุบัน โดยเบื้องต้นฝ่ายวิจัยประเมินอย่างอนุรักษ์นิยมว่า MCOT จะได้รับเงินชดเชยราว 5-10% ของราคาประมูลคลื่น โดยอ้างอิงมูลค่าคลื่น 2100 MHz ที่ กสทช. ประมูลได้เงินน้อยสุดที่ 1.35 หมื่นล้านบาท (เท่ากับ 900 ล้านบาทต่อ 1 MHz) คิดเป็นเงินที่ MCOT น่าจะได้ราว 3.15-6.3 พันล้านบาท หรือเป็นมูลค่าเพิ่มหุ้นละ 4.58 – 9.17 บาท
ทำให้ Fair Value คาดจะขยับขึ้นจาก 8.6 บาท มาอยู่ที่ 13.19 -17.77 บาท พร้อมแนะ”ซื้อเก็งกำไร”หุ้น MCOT เมื่อราคาอ่อนตัวลงใกล้ Fair Value ขั้นต่ำ จาก Sentiment บวกกรณีดังกล่าว